
Sajátélmény-alapú hatásvizsgálat egy közösségi jóllét-fokozó applikáció fejlesztésének megalapozásához

A kutatás célja, hogy egy közösségileg használható, a pozitív pszichológiai PERMAH (Kern és mtsai, 2021) jóllét modelljére építő alkalmazás fejlesztését előkészítse és megalapozza. Hazánkban a jóllét az OECD nemzetközi kutatása alapján a 37 vizsgált ország átlagos jóllétszintjénél alacsonyabb (OECD, 2020), és értéke a COVID-19 járványidőszak okán valószínűleg jelentősen romlott. Így fontosnak tartom, hogy olyan, mindenki által elérhető, és a mindennapi élet során jól alkalmazható gyakorlatok hatását vizsgáljam, melyek hatékonyan tudják támogatni a személyek boldogságérzésének és a jóllétének növekedését, és amiket telefonos applikáció formájában a későbbi felhasználók számára elérhetővé tudok tenni.
A sajátélmény-alapú hatásvizsgálatok összesen 44 fő részvételével valósultak meg, akik 18-27 év közöttiek. A három kutatási alkalom során a PERMAH jóllét modell két-két komponenséhez tartozó gyakorlatokat próbáltuk ki a résztvevőkből alkotott három független csoporttal. A gyakorlatok után hatékonyságuk mérésére céljából kvalitatív, fókuszcsoportos (félig-struktúrált) interjú készült a résztvevőkkel, majd reziliencia, jóllét, érzelmi állapot, társas támogatás, pozitivitás mérésére alkalmas kérdőívek felvétele történt meg. Az alkalmak két és fél órás időtartamban kerültek megrendezésre. A kapott kvantitatív és kvalitatív eredményeket külön-külön is feldolgoztam és összefüggéseiket is megvizsgáltam.
Kutatásom eredményeként a résztvevők érzelmi állapotát tekintve az intervenciós gyakorlatok hatására bekövetkező pozitív irányú változást mutattam ki, és a szubjektív vélemények tartalomelemzése arra is rámutatott, hogy a csoportosan kipróbált intervenciók közösségi aspektusa hozzájárult a megtapasztalt élmény pozitívabb értékeléséhez. A gyakorlatok használatára vonatkozó hajlandóságra kutatásom alapján a reziliencia, társas támogatás és a jóllét nem bírtak kimutatható bejósló erővel.



